相和歌辭  北上行
作者：李白
朝代：唐

paragraphs: 北上何所苦，北上緣太行。
磴道盤且峻，巉巖凌穹蒼。
馬足蹶側石，車輪摧高岡。
沙塵接幽州，烽火連朔方。
殺氣毒劒戟，嚴風裂衣裳。
奔鯨夾黃河，鑿齒屯洛陽。
前行無歸日，返顧思舊鄉。
慘戚冰雪裏，悲號絕中腸。
尺布不掩體，皮膚劇枯桑。
汲水澗谷阻，采薪隴坂長。
猛虎又掉尾，磨牙皓秋霜。
草木不可湌，飢飲零露漿。
歎此北上苦，停驂爲之傷。
何日王道平？開顏覩天光。